CELEX: 52021PC0534
Language: hu
Date: 2021-09-03
Title: Javaslat A TANÁCS HATÁROZATA az Európai Unió által a Balti-tenger térsége tengeri környezetének védelméről szóló egyezmény (a továbbiakban: Helsinki Egyezmény) keretében az egyezmény III. melléklete II. részének módosítására vonatkozó ajánlás elfogadásával kapcsolatban képviselendő álláspontról

EURÓPAI BIZOTTSÁG
            Brüsszel, 2021.9.3.
            COM(2021) 534 final
            2021/0285(NLE)
            Javaslat
            A TANÁCS HATÁROZATA 
            az Európai Unió által a Balti-tenger térsége tengeri környezetének védelméről szóló egyezmény (a továbbiakban: Helsinki Egyezmény) keretében az egyezmény III. melléklete II. részének módosítására vonatkozó ajánlás elfogadásával kapcsolatban képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Unió nevében a Balti-tengeri Környezetvédelmi Bizottságban a Helsinki Egyezmény III. melléklete II. részének módosítására irányuló ajánlás tervezett elfogadásával kapcsolatban képviselendő álláspontot ismertető határozat.
            
            
               2.A javaslat háttere
            
            
               2.1.A Helsinki Egyezmény
            
            
               A Balti-tenger térsége tengeri környezetének védelméről szóló egyezmény (a továbbiakban: az egyezmény) célja, hogy megvédje a Balti-tenger térségének tengeri környezetét minden szennyezési forrástól, az iparosítástól és egyéb emberi tevékenységektől. Az egyezmény 1980. május 3-án lépett hatályba. Az egyezményt 1992-ben módosították.
            
            
               Az Európai Unió az egyezmény részes fele
                  1
               .
            
            
               2.2.A Balti-tengeri Környezetvédelmi Bizottság (HELCOM)
            
            
               A Balti-tengeri Környezetvédelmi Bizottság – más néven Helsinki Bizottság (HELCOM) – az egyezmény tíz szerződő felének
                  2
                képviselőiből áll. Rendszeres időközönként és különleges körülmények miatt bármikor ülésezik. Feladatai közé tartozik az egyezmény végrehajtásának felügyelete, valamint a tengeri terület állapotának, az elfogadott intézkedések hatékonyságának, a prioritásoknak és az esetleges kiegészítő vagy eltérő intézkedések szükségességének a felülvizsgálata.
            
            
               Az egyezmény 23. cikke értelmében minden részes fél egy szavazattal rendelkezik a bizottságban. Az EU annyi szavazattal van felruházva, ahány tagállama részes fele az egyezménynek. Az EU nem szavaz abban az esetben, ha tagállamai gyakorolják saját szavazati jogukat, és fordítva. 
            
            
               Az egyezmény 19. cikkének (5) bekezdése szerint a bizottság a részes felek egyhangú szavazatával hozza meg határozatait.
            
            
               2.3.A Balti-tengeri Környezetvédelmi Bizottság tervezett jogi aktusa
            
            
               2021. október 20-án a 2021. évi HELCOM miniszteri találkozón a Balti-tengeri Környezetvédelmi Bizottság ajánlást tervez elfogadni a Helsinki Egyezmény III. melléklete II. részének módosítására vonatkozóan (a továbbiakban: a tervezett jogi aktus).
            
            
               A módosítás célja a megállapodás III. mellékletének II. részében foglalt követelmények korszerűsítése a helyes mezőgazdasági gyakorlatokra vonatkozó legújabb tudományos ismereteket és a meglévő uniós jogszabályokat figyelembe vevő új szószedet beillesztése, valamint a tápanyag-újrahasznosításról szóló új bekezdés beillesztése révén a bizottság 2018. évi brüsszeli, uniós elnökség alatt tartott miniszteri találkozójának eredményei alapján. 
            
            
               A tervezett jogi aktus elfogadása megindítja az egyezmény 32. cikke szerinti hallgatólagos elfogadási eljárást az említett egyezmény III. melléklete II. részének módosítása céljából. Az egyezmény III. melléklete II. részének módosítása kötelező érvényű lesz az Unióra nézve. 
            
            
               3.Az Unió által képviselendő álláspont
            
            
               Több alkalommal is elismerték a Balti-tenger tengeri biodiverzitása és ökoszisztémája védelmének szükségességét, többek között a nemzeti joghatóságon kívül eső tengeri területeket illetően.
            
            
               A Helsinki Egyezmény mezőgazdaságból származó környezetszennyezés megelőzéséről szóló III. melléklete II. részének módosítása az egyezmény követelményeinek korszerűsítését célozza. A trágyatárolásról szóló 3. pontot és a szerves trágya kijuttatásáról szóló 6. pontot úgy igazították ki, hogy azok tükrözzék a helyes mezőgazdasági gyakorlatokkal kapcsolatos legújabb tudományos ismereteket. Ezenkívül a szöveg a tápanyag-újrahasznosításról szóló új bekezdéssel egészül ki, amely tükrözi a HELCOM 2018. évi, az uniós elnökség alatt tett nyilatkozatában e tekintetben tett kötelezettségvállalásokat, valamint egy új glosszáriummal, amely figyelembe veszi a meglévő uniós jogszabályokat. 
            
            
               Tekintettel a 2021. októberi HELCOM miniszteri találkozóra, uniós álláspontot kell kialakítani, mivel a tervezett ajánlás megindítja a Balti-tenger térsége tengeri környezetének védelméről szóló egyezmény 32. cikke szerinti hallgatólagos elfogadási eljárást az egyezmény III. melléklete II. részének módosítása céljából. Az egyezmény III. melléklete II. részének módosítása kötelező érvényű lesz az Unióra nézve. Mivel a melléklet módosítása korszerűsíti a Balti-tenger védelmére vonatkozó követelményeket, módosítja az EU nemzetközi kötelezettségvállalásait és törekvéseit, és fokozza a környezet védelmét, javasolt, hogy az Unió támogassa az ajánlás elfogadását.
            
         
         
            
               4.Jogalap
            
            
               4.1.Eljárási jogalap
            
            
               4.1.1.Általános elvek
            
            
               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat.”
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által […] elfogadott szabályozás tartalmát”
                  3
               .
            
            
               4.1.2.A jelen esetre történő alkalmazás
            
            
               A Balti-tengeri Környezetvédelmi Bizottságot egy megállapodás, nevezetesen a Balti-tenger térsége tengeri környezetének védelméről szóló egyezmény hozta létre.
            
            
               A Balti-tengeri Környezetvédelmi Bizottság által elfogadandó jogi aktus joghatással bíró jogi aktus. A tervezett jogi aktus joghatással bír, mivel megindítja a megállapodás III. melléklete II. részének módosítása céljából az egyezmény 32. cikke szerinti hallgatólagos elfogadási eljárást.
            
            
               A tervezett jogi aktus nem egészíti ki és nem is módosítja az egyezmény intézményi keretét.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
            
               4.2.Anyagi jogalap
            
            
               4.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               4.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a környezetvédelemmel kapcsolatos.
            
            
               Ezért a javasolt határozat anyagi jogalapja az EUMSZ 192. cikkének (1) bekezdése.
            
            
               4.3.Következtetés
            
            
               A javasolt határozat jogalapja ezért az EUMSZ 192. cikkének (1) bekezdése, összefüggésben 218. cikkének (9) bekezdésével.
            
            
               2021/0285 (NLE)
            
         
         
            
               Javaslat
            
            
               A TANÁCS HATÁROZATA
            
            
               az Európai Unió által a Balti-tenger térsége tengeri környezetének védelméről szóló egyezmény (a továbbiakban: Helsinki Egyezmény) keretében az egyezmény III. melléklete II. részének módosítására vonatkozó ajánlás elfogadásával kapcsolatban képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A Balti-tenger térsége tengeri környezetének védelméről szóló, 1992-ben felülvizsgált egyezményt (a továbbiakban: az egyezmény) az Unió a 94/157/EK tanácsi határozattal
                  4
                kötötte meg. 
            
            
               (2)Az egyezmény 32. cikke értelmében a Balti-tengeri Környezetvédelmi Bizottság módosításokat fogadhat el az egyezmény mellékleteire vonatkozóan.
            
            
               (3)A 2021. október 20-i miniszteri találkozón a Balti-tengeri Környezetvédelmi Bizottság ajánlást tervez elfogadni a megállapodás III. melléklete II. részének módosítására vonatkozóan.
            
            
               (4)Helyénvaló meghatározni az Unió által a Balti-tengeri Környezetvédelmi Bizottságban képviselendő álláspontot, mivel a mellékletek bizottság által javasolt módosításait az egyezmény 32. cikkében előírt hallgatólagos elfogadási eljárással fogadják el. Az egyezmény III. melléklete II. részének módosítása kötelező érvényű lesz az Unióra nézve.
            
            
               (5)Mivel a III. melléklet II. részének tervezett módosítása korszerűsíti a Balti-tenger védelmére vonatkozó követelményeket, módosítja az EU nemzetközi kötelezettségvállalásait és törekvéseit, valamint fokozza a környezetvédelmet, javasoljuk, hogy az Unió támogassa az ajánlás elfogadását.
            
            
            
               ELFOGADTA EZT A HATÁROZATOT:
            
            
               1. cikk
            
            
               A Balti-tengeri Környezetvédelmi Bizottság 2021. évi miniszteri találkozóján az Unió által képviselendő álláspont az, hogy támogatni kell a Helsinki Egyezmény III. melléklete II. részének módosítására vonatkozó ajánlás elfogadását.
            
            
               2. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
            
         
         
            
               
                     az elnök
               
            
         
         
            
                  
                     (1)
                  
                        HL L 73., 1994.3.16., 19. o.
               
               
                  
                     (2)
                  
                        Dánia, az Európai Unió, Észtország, Finnország, Lengyelország, Lettország, Litvánia, Németország, az Oroszországi Föderáció és Svédország.
               
               
                  
                     (3)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont. 
               
               
                  
                     (4)
                  
                        HL L 73., 1994.3.16., 19. o.